કન્યાવિદાય થઈ ત્યારે મેં પોળના અમારા ઘરની દિવાલે કંકુથાપા કરેલા. હાથમાં ચોખાનો ખોબો ભરીને પાછળ ઉડાવેલા. નાનપણથી મમ્મી તો હતી નહીં એટલે પોળની બધી સ્ત્રીઓ જ મમ્મીની ભૂમિકા નિભાવતી. એ લોકોએ સમજાવેલું કે “અવની, કંકુથાપા કર્યા પછી આ રીતે દીકરી ચોખા વધાવે એટલે માવતરની એકોતેર પેઢીનું તર્પણ થાય.” પોળ છોડીને નવા અમદાવાદમાં સાસરિયે આવી પણ કરિયાવરના ઢગલામાં છાતીમાં એક ટીસ લઈને પણ આવી હતી કે પપ્પાનું હવે કોણ ? હાર્દિક સાથે લગ્ન માટે રાજી થઈ એનું એક કારણ તો એ પણ હતું કે હાર્દિક અમદાવાદ જ રહેવાના હતા. સાસરિયું અમદાવાદમાં જ એટલે સમય મળ્યે દોડીને પોળના ઘરમાં એકલા રહેતા પપ્પા પાસે દોડી જવાય. પણ ધીમે ધીમે મને સમજાતું ગયું કે એ શક્ય નહીં જ થાય વારંવાર.